**Los jogadors**

Qu'avè ua pro bona renomada, lo *Cercle Républicain*.

L'aubergista vielh que panèva quauque chic mès que tenè de bon vin — vin de Landiràs — e los cartaires que s'i trobèvan com a soa casi. Qu'i podèn trucar la carta dinc a la neit.

Totun, ent'esparanhar la lutz, lo Balion e lo Hilhèu que divèn, un còp l'escurada, mudar son taulòt au ras de la frinèsta, ond lo reverbèri, dahòra, o la lua, quan s'escadè, los i servivan de candela.

Justament, un còp, la dauna deu Hilhèu — qu'avè nau còishes, l'ainada que hadè dijà caprici e lo peliu qui comencèva a har lo pas — aquera terribla dauna s'èra metuda davant la frinèsta aubèrta, e qu'avè pausat lo nin sus las cartas, en cridant : « Atot ! ». E lo Hilhèu, pardí, pas fièr de rèsta, que

l'avè seguida entà casa.

Plan segur, qu'èra tornat au *Cercle*. Lo Balion que l'atenè.

Que nes hadè plesir, tanben, la Leonòra. Aquera aquí, ua cartaira de permèra, ua arreganhada deu jòc. S'èra mandada dab un bastard-mossur, lo Cabrí, qui la dishèva se plàser. E avè pas paur de pèrder, ni tanpauc de ganhar. Alavetz, que sautèva sus la gran taula deu miei, e que cantèva, en

segotint lo cotilhon :

« Cabrà

Cabrí

Que m'ic doni

Que m'ic crompi

Ua Hotchki

Un fòni

Montí

Montà

Cabrí, *le voilà* ! »

E que dravèva entau poker, tostemps au poker.

Aquò divè arribar. Un dimenge qu'èra. Lo Balion que vinè blasit, blasit, blasit. Que perdè, que perdè... Las estelas anèvan pas com cau. E lo Hilhèu qu'amassèva, qu'amassèva preus còishes, e las pòchas que li pesèvan de mèi en mèi. Dinc au moment quan lo Balion s'avó tot minjat, completament cluc.

Ic voló pas atau.

— Passarí donc capon, davant madama Leonòra ? mès qu'èi enqüèra la mia aunor ! S'ès un òmi, Hilhèu, e un republican, que vui que sàgim un darrèr còp.

— Mès praube de tu qu'as benlèu la toa aunor, mès te damòra pas un ardit...

— Qu'ès un republican, que vam jogar autament. Jo que't jògui la mia dòna. A pas que quatorze ans, mès que'n pareish au mens setze. E tu, que'm jògas la toa ainada...

— Que parlas atau per arríder...?

— N'arridi pas, doblevant !... Madama Leonòra, espiatz se me n'arridi...

— Èi pas jamèi ausit ua causa atau.

Mès lo jòc qu'es lo jòc !